สังคมข่าวหุ้น
ดัชนีหุ้นไทยปิดตลาด 1,821.34 จุด เพิ่มขึ้น 2.02 จุด มูลค่าซื้อขาย 78,059 ล้านบาท สัปดาห์นี้ตลาดหุ้นไทยมีโอกาสแกว่งตัวแบบ Sideway Up ประเด็นที่ต้องจับตา คือ การทยอยประกาศงบการเงินปี 2560 พร้อมให้แนวรับ 1,800 จุด แนวต้าน 1,835-1,842 จุด
22 ม.ค. 2561

เล็กเซียวหงส์
*…ดัชนีหุ้นไทยปิดตลาด 1,821.34 จุด เพิ่มขึ้น 2.02 จุด มูลค่าซื้อขาย 78,059 ล้านบาท สัปดาห์นี้ตลาดหุ้นไทยมีโอกาสแกว่งตัวแบบ Sideway Up ประเด็นที่ต้องจับตา คือ การทยอยประกาศงบการเงินปี 2560 พร้อมให้แนวรับ 1,800 จุด แนวต้าน 1,835-1,842 จุด…
*…PSTC เจอทุบเอาของเข้าให้ซะแล้ว งานนี้เจ้ากรมข่าวลือใช้ข่าว “ท่อน้ำมัน-โรงไฟฟ้าระเบิด” พ่วงกับข่าวโคมลอยว่า “ผู้ถือหุ้นพีพี” เทขายออกมา..!? เอาเรื่องแรก “ท่อน้ำมัน-โรงไฟฟ้าระเบิด” ข่าวนี้มั่วสุดๆ ส่วนเรื่องที่สอง ได้รับการยืนยันจากผู้ได้หุ้น PP 3 อันดับแรก ยืนยันเสียงแข็งว่า “ไม่ได้ขายออกมาเลย” อ้าวแล้วไง.!? ราคารูดติดฟลอร์เลยนะ..แบบนี้คิดเป็นอื่นไม่ได้นอกจาก “ทุบเอาของ” และแว่วมาว่ามีขาใหญ่สายฮาร์ด เป็นเจ้ามือใหญ่..แหม๊..แหย่หนวดเสือแบบนี้ไม่สวยแน่..!!…
*…BANPU ราคาหุ้นกำลังเริงระบำเกิด “ตกชิงช้าสวรรค์” หลังจากศาลฎีกา นัดฟังคำสั่ง 6 มี.ค. 2561 ดคีที่ถูกกลุ่มงานทวี ฟ้องร้องค่าเสียหายกว่า 31,000 ล้านบาท..ทำให้หวั่นไหวกันว่าหาก BANPU แพ้คดีขึ้นมา ต้องบันทึกค่าเสียหายตรงนี้ทันที (จากเดิมไม่มีการตั้งสำรองไว้เลย) นั่นทำให้มูลค่าหุ้นหายไปทันที 10 บาท (จากราคาพื้นฐาน 25 บาท เหลือ 15 บาท) คำสั่งศาลจะออกมาอย่างไรไม่รู้ล่ะ..แต่ที่แน่ๆ ราคาหุ้น BANPU จะถูกถ่วงน้ำไปถึงวันที่ 6 มี.ค. 2561 อย่างหลีกเลี่ยงไม่ได้จริงๆ…
*…DTAC ราคาหุ้นดูสดชื่นมากกว่า ADVANC-TRUE หลังมีข่าวจากกสทช.ว่าจะพิจารณาเงื่อนไขเรื่องการประมูลคลื่น 1800 MHz โดยเฉพาะแบ่งย่อยซอยใบอนุญาต จาก 3 ใบ (ใบละ 15 MHz) เป็น 9 ใบ (ใบละ 5 MHz) หลังมี 1 ใน 3 รายนี้แหละ..เสนอให้แบ่งเป็น 9 ใบ..แต่ดูจากราคาหุ้น DTAC ที่ดีดดิ้นมากกว่าใครเพื่อนแบบนี้..จึงถูกนินทากันว่า “DTAC นี่เองแหละ..ที่เสนอให้แบ่งเป็น 9 ใบ ”เพื่อที่จะได้ไม่ต้องจ่ายแพง..!? แต่ปัญหามันอยู่ที่กสทช.จะเอาด้วยหรือไม่ เท่านั้นเอง…
*…KTB สวมวิญญาณ “เสือหมอบ” ไปทันที หลังเห็นราคาหุ้นกลุ่มแบงก์รูดกราว เลยแทงกั๊กไม่ยอมประกาศงบการเงินปี 2560 ช่วงปลายสัปดาห์ซะงั้น.! ทั้งที่บริษัทลูก KTC กำไรกระฉูด หุ้นแม่อย่าง KTB ต้องสวยตามด้วยซิ..แต่เมื่อ KTB เล่นบทเสือหมอบแบบนี้ มันคิดเป็นอื่นไม่ได้ว่า “งบ KTB แย่” หรือเปล่า..โดยเฉพาะลูกหนี้บริษัทนอกตลาดแห่งหนึ่งกำลังมีปัญหาซะด้วย..จากเดิมสำลัก “เขม่าถ่านหิน” มาแล้ว จะมาเจอ “เหล็กทับ” อีกหรือไม่..ต้องติดตามอย่างใกล้ชิดกันเลย…
*… ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิทัลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลก เพื่อมองแนวโน้มตลาดหุ้นไทยภาคเช้า ดำเนินรายการโดย วิษณุ โชลิตกุล…..หากไม่จุใจอัพเดทตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดย อารียานันท์ สัทธรรมสกุล เวลา 9.15 น. ตามด้วย Mid-Day Report กับบูรพา สวนวงศ์ เวลา 12.25 น. ปิดท้ายด้วย Post Market Report กับสุภชัย ปกป้อง เวลา 17.30 น. แบบไลฟ์กันสดๆ ผ่านทาง www.facebook.com/ข่าวหุ้นธุรกิจ-Kaohoon หรือ www.kaohoon.com การันตีทุกโจทย์เรื่องหุ้นหาคำตอบได้ที่ข่าวหุ้นธุรกิจเท่านั้น